Sanger gaan weer pa word: ‘Jy kan die geluk vir niemand beskryf’ | Maroela Media
Ameline en Nerine (Foto: Instagram)
Die sanger en liedjieskrywer, Vaughan Gardiner, sê hy ervaar ŉ onbeskryflike geluk en opgewondenheid oor die koms van hom en sy vrou, Nerine, se tweede dogtertjie.
Die sanger vertel Saterdag in ŉ telefoniese onderhoud hy en Nerine het in Februarie vasgestel dat hulle einde vanjaar ŉ tweede dogtertjie in hul huis gaan verwelkom.
Die egpaar het besluit om dié goeie nuus die eerste paar maande vir eers stil te hou. “Ons wou maar net seker maak dit gaan goed met die swangerskap voordat ons dit met aanhangers deel,” vertel hy. “Maar ons kon onsself onlangs nie meer keer nie; dis lekker om dié goeie nuus met almal te deel.”
Nerine is nou sowat vier maande swanger, vertel Vaughan. “Die dokters sê hulle is so 95% seker dis ŉ dogtertjie. Ek dink ons kan hulle maar vertrou; 95% is nogal ŉ heel hoë persentasie,” terg hy.
Vaughan saam met Ameline (Foto: Instagram)
Klein Ameline, ŉ verbinding van ŉ familienaam, is glo baie opgewonde oor die koms van haar babasussie. “Ek en Nerine is albei ook ongelooflik opgewonde,” sê hy. “Ons voel dié keer meer voorbereid; ons het darem mos nou al twee jaar ŉ paadjie met klein Ameline gestap. En dis tog anders: ek is meer opgewonde as bang vir die onsekerheid hierdie keer. Ons weet nou wat voorlê. Of altans, ons weet wat om vir die eerste twee jaar van die nuweling se lewe te verwag. Ons is darem voorbereid; ons het nog altyd vir mekaar gesê dit sou wonderlik wees as ons kinders so twee jaar uiteen kon wees.”
Nerine het in 2014 op agt weke swangerskap ŉ miskraam gehad. Die sanger sê hulle het destyds gehoor Nerine het ŉ tekort aan ŉ sogenaamde proteïen-s waarvoor sy nou, soos ook tydens haar swangerskap met Ameline, behandeling moet ontvang.
“In dié stadium gaan alles werklik baie goed. Ameline is vroeggebore, maar ons glo Nerine gaan ŉ gesonde swangerskap hê. Ons is baie opgewonde oor die einde van die jaar – veral omdat ons weet watter geluk so ŉ klein mensie in jou lewe bring. Jy kan dit vir niemand beskryf totdat hulle dit self ervaar nie.”
Wel, dis nuus.
A post shared by Vaughan Gardiner (@vaughangardiner) on May 26, 2018 at 7:37am PDT
Vaughan Gardiner video